Broj: 711-I-1797-P-9/20-06-12

Zagreb, 12. studenog 2020.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. i 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15., i 98/19., u daljnjem tekstu: ZSSI), **u predmetu dužnosnika Ante Fabijanića, gradonačelnika Grada Paga,** na 104. sjednici održanoj 12. studenog 2020. donosi sljedeću:

**ODLUKU**

**Postupak za odlučivanje o sukobu interesa protiv dužnosnika Ante Fabijanića, gradonačelnika Grada Paga, neće se pokrenuti, jer iz prikupljene dokumentacije i podataka** **u vezi okolnosti davanja koncesije za gospodarsko korištenje pomorskog dobra trgovačkom društvu HOTELI PAG d.o.o. kao korisniku koncesije, a uzimajući u obzir da je Ugovor o koncesiji na pomorskom dobru broj: 141 - GU/08 15. travnja 2008. sklopljen sa Zadarskom županijom, na temelju Odluke Županijskog poglavarstva Zadarske županije KLASA: UP/I-342-01/08-01/02, URBROJ: 2198/1-03-08-7 od 20.03.2008., ne proizlazi da je u postupanju navedenog dužnosnika došlo do moguće povrede odredbi ZSSI-a.**

Obrazloženje

Povjerenstvo je 17. siječnja 2020. temeljem vlastitih saznanja stečenih iz predmeta Povjerenstva broj P-285/19, koji je otvoren povodom anonimne prijave mogućeg sukoba interesa dužnosnika Ante Fabijanića, gradonačelnika Grada Paga, zaprimljene u knjizi ulazne pošte Povjerenstva pod brojem: 711-U-251-P-9/20-01-5, otvorilo predmet koji se vodi pod brojem P-9/20.

U prijavi se u bitnom navodi kako .................., poduzetnik iz Zagreba, koji je porijeklom iz Paga plaća gradu Pagu koncesiju za samo l/l0 površine auto-kampa u Šimunima, čime direktno oštećuje proračun Paga, jer je gradonačelniku Paga Fabijaniću navodno kupio izbore na način da je svakom građaninu koji je mobitelom „uslikao“ glasački listić na kojem je zaokružio Fabijanića i poslao mu dokaz o tome, dao 300,00 kn.

Člankom 3. stavkom 1. podstavkom 39. ZSSI-a propisano je kako su gradonačelnici, općinski načelnici i njihovi zamjenici dužnosnici u smislu odredbi ZSSI-a, stoga je Ante Fabijanić na temelju obnašanja dužnosti gradonačelnika Grada Paga obvezan postupati sukladno odredbama ZSSI-a.

Sukladno članku 39. stavku 1. ZSSI-a Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika.

Povjerenstvo je u svrhu stjecanja vlastitih saznanja te donošenja odluke o tome postoje li okolnosti koje ukazuju na moguću povredu odredbi ZSSI-a zatražilo relevantne podatke kako bi utvrdilo upućuju li predmetne okolnosti na moguću povredu odredbi ZSSI-a.

Člankom 2. ZSSI-a propisano je da dužnosnici u obnašanju javne dužnosti ne smiju svoj privatni interes stavljati iznad javnog interesa. Sukob interesa definiran je kao situacija u kojoj su privatni interesi dužnosnika u suprotnosti s javnim interesom, a posebice kada privatni interes dužnosnika utječe ili se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 5. ZSSI-a propisana su načela djelovanja dužnosnika kojih su se dužnosnici u obnašanju javnih dužnosti dužni pridržavati. Dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana.

Na traženje Povjerenstva Grad Pag je dopisom KLASA: 342-01/20-10/7, URBROJ: 2198/24-04/01-20-2 obavijestio Povjerenstvo da Grad Pag nije dodjeljivao koncesiju na pomorskom dobru poslovnim subjektima u vlasništvu ......................, ali da je imenovani osnivač Kampa Šimuni temeljem Ugovora sa Zadarskom županijom.

Nadalje, na traženje Povjerenstva Zadarska je županija dopisom KLASA: 023-03/20-01/04 URBROJ: 2198/1-08/1-20-2 dostavila sljedeće podatke.

Od strane Zadarske županije kao davatelja koncesije trgovačkom društvu „HOTELI PAG“ d.o.o., MBS: 020011369, OIB: 27537667581, Draškovićeva 5,10000 Zagreb, dana je koncesija za gospodarsko korištenje pomorskog dobra - plaže, s mogućnošću ograđivanja i naplate ulaska na plažu, na dijelu k.o. Kolan i dijelu k.o. Pag, Odlukom Županijskog poglavarstva Zadarske županije KLASA: UP/I-342-01/08-01/02, URBROJ: 2198/1-03-08-7 od 20.03.2008.

Na temelju navedene Odluke zaključen je Ugovor o koncesiji na pomorskom dobru broj: 141 - GU/08 dana 15. travnja 2008. U ime ovlaštenika koncesije Ugovora je potpisao .............. kao direktor odnosno odgovorna osoba u vrijeme potpisivanja Ugovora.

Prema podacima iz Sudskog registra, ovlaštenik koncesije trenutno posluje sa sljedećim podacima: „KAMP ŠIMUNI“ d.o.o., MBS: 020011369, OIB: 27537667581, Lašćinska cesta 92, 10000 Zagreb, a kao jedan od osnivača društva naveden je i .................., OIB: .............

Podaci o ovlašteniku koncesije u vrijeme davanja koncesije dostupni su kroz Povijesni izvadak iz sudskog registra.

Postupak davanja koncesije na pomorskom dobru proveden je temeljem odredbi Zakona o pomorskom dobru i morskim lukama i Uredbe o postupku davanja koncesije na pomorskom dobru, važećih u vrijeme provođenja predmetnog postupka.

Radnje u postupku davanja predmetne koncesije koje su prethodile donošenju gore navedene Odluke i sklapanju Ugovora, uz navođenje pripadajućih tada važećih zakonskih i podzakonskih odredbi su:

- Županijsko poglavarstvo Zadarske županije, nadležno temeljem članka 18. Zakona o pomorskom dobru i morskim lukama i članka 14. i 16. Uredbe o postupku davanja koncesije na pomorskom dobru, donijelo je Odluku o javnom prikupljanju ponuda za davanje koncesije na pomorskom u svrhu gospodarskog korištenja uređene posebne plaže s mogućnošću ograđivanje i naplate ulaza na plažu, na području k.o. Kolan i k.o. Pag, ukupne površine 63.708 m2, KLASA: UP/I-342-01/08-01/02, URBROJ: 2198/1-03-08-02 od 06. veljače 2008.

- Temeljem navedene Odluke objavljeno je Javno prikupljanje ponuda u „Narodnim novinama“ broj 20/08 od dana 15. veljače 2008.

- Sukladno članku 19. Uredbe o postupku davanja koncesije na pomorskom dobra nadležno tijelo u županiji (tada Upravni odjel za turizam i pomorstvo) prilikom otvaranja pristiglih ponuda vodi zapisnik, koji zajedno s ponudama dostavlja nadležnom stručnom tijelu za ocjenu ponuda. Po isteku roka za dostavu ponuda Tijelo nadležno za otvaranje ponuda pristiglih na javno prikupljanje ponuda za dodjelu koncesije otvorilo je pristigle ponude o čemu je sastavljen Zapisnik KLASA: UP/I-342-01/08-01/02, URBROJ: 2198/1-08-08-4 od 28. veljače 2008. iz kojeg proizlazi kako je u otvorenom roku pristigla jedna ponuda

- Sukladno članku 23. Zakona o pomorskom dobru i morskim lukama odluka o koncesiji mora biti utemeljena na nalazu i mišljenju stručnog tijela za ocjenu ponuda, koje utvrđuje da li ponuda za koncesiju odgovara svim posebnim propisima i gospodarskom značaju pomorskog dobra; usklađena s gospodarskom strategijom, politikom gospodarskog razvitka i strategijom zaštite okoliša i prirode Republike Hrvatske i županije; planirana djelatnost ne umanjuje, ometa ili onemogućuje upotrebu ili korištenje tog odnosno susjednih dijelova pomorskog dobra prema njihovoj namjeni.

Stručno tijelo za ocjenu ponuda za koncesiju imenuje županijska skupština iz redova poznatih stručnjaka za prostorno planiranje, turizam, zaštitu okoliša, pomorsko-prometne struke i druge odgovarajuće struke iz područja koje obuhvaća određena koncesija.

Stručno tijelo za ocjenu koncesija koje je sudjelovalo u predmetnom postupku osnovano je Rješenjem Županijske skupštine Zadarske županije („Službeni glasnik Zadarske županije“ broj 9/05, 05/08).

Stručno tijelo za ocjenu koncesija na pomorskom dobru nakon pregleda ponude donijelo je Nalaz i mišljenje za ponudu pristiglu temeljem javnog prikupljanja ponuda, sa prijedlogom Županijskom poglavarstvu Zadarske županije da predmetnu koncesiju dodijeli trgovačkom društvu Hoteli Pag MBS: 020011369, KLASA: UP/I-342-01/08-01/02, URBROJ: 2198/1.02- 08-05 od 10. ožujka 2008., budući da je smatralo kako ponuda udovoljava uvjetima iz javnog prikupljanja ponuda i uvjetima iz članka 23.1. Zakona o pomorskom dobru i morskim lukama.

Sastav Županijskog poglavarstva Zadarske županije u vrijeme donošenja predmetnih odluka dostupan je u „Službeni glasnik Zadarske županije“ broj 05/08.

Uvidom u povijesni izvadak iz sudskog registra Trgovačkog suda u Zagrebu utvrđeno je da trgovačko društvo „HOTELI PAG“ d.o.o. i „KAMP ŠIMUNI“ d.o.o. imaju isti MBS: 020011369, odnosno da isto trgovačko društvo trenutno posluje pod OIB: 27537667581, sa sjedištem u Zagrebu, Lašćinska cesta 92, a kao jedan od osnivača društva naveden je i ........, ............. OIB: ..................

Povjerenstvo iz prikupljene dokumentacije, vezano za okolnost davanja koncesije za gospodarsko korištenje pomorskog dobra trgovačkom društvu HOTELI PAG d.o.o. kao korisniku koncesije, nije steklo saznanja iz kojih bi proizlazilo da je u postupanju dužnosnika Ante Fabijanića došlo do moguće povrede odredbi ZSSI-a, budući da je Ugovor o koncesiji na pomorskom dobru broj: 141 - GU/08 15. travnja 2008. sklopljen sa Zadarskom županijom na temelju Odluke Županijskog poglavarstva Zadarske županije KLASA: UP/I-342-01/08-01/02, URBROJ: 2198/1-03-08-7 od 20.03.2008. Pritom Povjerenstvo naglašava kako iz prikupljenih podataka i dokumentacije nije utvrđena povezanost dužnosnika Ante Fabijanića i ........., ............ no i sve da ista postoji, utvrđeno je kako Grad Pag nije sudjelovao u sklapanju predmetnog Ugovora o koncesiji.

Slijedom navedenog, Povjerenstvo nije steklo saznanja iz kojih bi proizlazilo da je u postupanju dužnosnika Ante Fabijanića u predmetnom slučaju došlo do moguće povrede odredbi ZSSI-a te je donesena je odluka kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Ante Fabijanić, elektronička dostava
2. Objava na internetskoj stranici Povjerenstva
3. Pismohrana